Атанас Далчев
Мълчание

chitanka.info

На Дим. Светлин

Мълчах години непрестанно

с опустошен от мисли лоб

и днеска от това мълчание

излизам аз като от гроб.

Над моя дух витае още

безименната пустота

на миналите дни и нощи,

неразличими от смъртта.

И вцепенени от тревога,

макар свободни тоя път,

все още мислите не могат

от клетката да излетят.

Като човек, от болест станал,

пристъпва моят стих едва,

но с гняв безсилен, с мъка странна

са пълни моите слова.

И кратки са като словата,

които пише в порив смел

осъденият по стената,

преди да иде на разстрел.

1964 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.